TILE KO
Nyamenle A Le Nwane?
1, 2. Kpuya boni mɔ a menli ta biza a?
NGAKULA biza edwɛkɛ dɔɔnwo. Bie a ɛbahilehile edwɛkɛ bie anu wɔahile bɛ, noko bɛbabiza wɔ kɛ, ‘Duzu ati ɔ?’ Saa ɛlɛmaa bɛ mualɛ bɔbɔ a, bie a bɛbabiza wɔ bieko kɛ, ‘Na duzu ati ɔ?’
2 Mgbanyinli nee ngakula kɔsɔɔti biza edwɛkɛ. Bie a yɛbabiza kpuya yɛamaa bɛahile yɛ adenle anzɛɛ yɛbabiza dɔne mɔɔ bɛbɔ la. Anzɛɛ bie a yɛbabiza ɛbɛlabɔlɛ nu nee kenle bie anwo edwɛkɛ. Noko saa yɛannyia kpuya ɛhye mɔ anwo mualɛ kpalɛ a, bie a yɛbagyakyi bɛ nzi ɛlilɛ.
3. Duzu ati a menli dɔɔnwo dwenle kɛ bɛnrɛhola bɛnrɛnyia kpuya mɔɔ hyia bɛ kpalɛ la anwo mualɛ ɛ?
3 Asoo Baebolo ne lɛ edwɛkɛ mɔɔ hyia mɔɔ yɛbiza la anwo mualɛ? Bie a awie mɔ adwenle yɛ bɛ zɔ, noko bɛte nganeɛ kɛ ɔyɛ se kɛ bɛbade Baebolo ne anu edwɛkɛ ne abo. Bie a bɛ adwenle yɛ bɛ kɛ kilehilevolɛma anzɛɛ ɛsɔfo ne mɔ a ze mualɛ ne mɔ a. Eza ɔyɛ bie mɔ noko nyiane kɛ awie mɔ banwu kɛ bɛnze mualɛ ne la. Na ɛdawɔ noko ɛ?
4, 5. Kpuya mɔɔ hyia la boni mɔ a ɛkpondɛ kɛ ɛbiza a? Kɛmɔti a ɔwɔ kɛ ɛkɔ zo ɛkpondɛ mualɛ ne mɔ ɛ?
4 Bie a ɛkpondɛ kɛ ɛnyia kpuya mɔɔ le kɛ ɛhye mɔ la anwo mualɛ: Duzu ati a mede aze a? Saa mewu a, mebahɔ ni? Kɛzi Nyamenle de ɛ? Gyisɛse, Kilehilevolɛ mɔɔ ɛlie duma la hanle kɛ: ‘Bɛhɔ zo bɛbiza na bɛ sa kɛha ye; bɛhɔ zo bɛkpondɛ na bɛkɛnwu ye; bɛhɔ zo bɛbɔ nu na bɛkɛbuke bɛ.’ (Mateyu 7:7) Mmamaa ɛ sa nu to kɔkpula kɛ ɛbanyia mualɛ mɔɔ ɛbahola wɔava ɛ nwo wɔado zo la.
5 Saa ‘ɛkɔ zo ɛkpondɛ’ mualɛ ne a, ɛbanwu bɛ wɔ Baebolo ne anu. (Mrɛlɛbulɛ 2:1-5) Ɔnyɛ se kɛ ɛbade mualɛ ɛhye mɔ abo. Mɔɔ ɛbanwu ye la bamaa ɛ nye alie kɛkala na wɔanyia kenle bie anwo anyelazo kpalɛ. Maa yɛha kpuya ko mɔɔ ɛgyegye menli dɔɔnwo la anwo edwɛkɛ.
ASOO NYAMENLE DWENLE YƐ NWO ANZƐƐ Ɔ TI YƐ SE?
6. Duzu ati a menli bie mɔ adwenle yɛ bɛ kɛ Nyamenle ɛndwenle bɛ amaneɛnwunlɛ nwo ɛ?
6 Menli dɔɔnwo adwenle yɛ bɛ kɛ Nyamenle ɛndwenle yɛ nwo. Bɛte nganeɛ kɛ saa Nyamenle dwenle yɛ nwo a, anrɛɛ ewiade ne ɛnle zɛhae. Kɛkala, konle, ɛkpɔlɛ nee ninyɛndane a ɛlɛkɔ zo a. Menli nwo to bɛ, bɛnwu amaneɛ na bɛwu. Bie mɔ se, ‘Saa Nyamenle dwenle yɛ nwo a, kɛmɔti a ɔnzi amaneɛnwunlɛ ɛhye mɔ amuala adenle ɛ?’
7. (a) Kɛzi ɛzonlenlɛ nu mgbanyima ɛmaa menli ɛnyia adwenle kɛ Nyamenle ati yɛ se ɛ? (b) Duzu ati a yɛnrɛhola yɛnrɛha kɛ Nyamenle a maa ninyɛndane sisi ɛ?
7 Ɛzonlenlɛ nu mgbanyima ta maa menli die di kɛ Nyamenle ati yɛ se. Saa edwɛkɛ ɛtane bie si a, bɛse ɔle Nyamenle ngyehyɛleɛ na ɔkpondɛ kɛ ɔba ye zɔ. Saa bɛka ye zɔhane a, ɛnee bɛlɛfa edwɛkɛ bɛado Nyamenle anwo zo. Noko Baebolo ne kilehile kɛ, tɛ Nyamenle a maa edwɛkɛ ɛtane si yɛ nwo zo a. Gyemise 1:13 se Nyamenle ɛnva ɛtane ɛnzɔ awie biala ɛnnea. Ɔka kɛ: “Saa awie kɔ ngyegyelɛ nu a ɔmmaka kɛ, “Nyamenle ɛlɛsɔ me anlea.” Ɔluakɛ ɛtane ɛngola ɛnzɔ Nyamenle ɛnnea yɛɛ Nyamenle mumua ne ɛnzɔ awie biala ɛnnea.” Ɛhye kile kɛ, ɔnva nwo kɛ Nyamenle ɛtɛsile ninyɛndane nwo adenle kɛkala la, tɛ ɔdaye a ɔmaa bɛsisi a. (Kenga Dwobu 34:10-12.) Maa yɛnlea neazo bie.
8, 9. Duzu ati a ɔnle kpalɛ kɛ yɛbava yɛ ngyegyelɛ nwo ɛzonle yɛado Nyamenle anwo zo ɛ? Maa neazo.
8 Fa kpavolɛ bie mɔɔ ɔ nee ye awovolɛ de sua nu la kɛ neazo. Ye papa kulo ye edwɛkɛ kpalɛ yɛɛ yehile ye kɛzi ɔbazi kpɔkɛ kpalɛ la. Akee kpavolɛ ne yɛ anzosesebɛ na ɔfi sua nu. Ɔyɛ ninyɛndane na ɔnwu amaneɛ. Kɛmɔ selɛ ne anzi ɔ ra ne adenle kɛ ɔmmakɔ la ati, asoo ɛbaha kɛ ɔdaye a ɔmaanle ɔ ra ne nwunle amaneɛ ɔ? Kyɛkyɛ! (Luku 15:11-13) Kɛ mɔɔ selɛ ne yɛle la, Nyamenle noko anzi alesama adenle wɔ mekɛ mɔɔ bɛkpale kɛ bɛyɛ anzosesebɛ na bɛayɛ ɛtane la. Yemɔti saa edwɛkɛ ɛtane bie si a, ɔwɔ kɛ yɛkakye kɛ tɛ Nyamenle a maanle ɔzile a. Ɔnle kpalɛ kɛ yɛbava nwolɛ ɛzonle yɛado Nyamenle anwo zo.
9 Adwenle kpalɛ bie ati a Nyamenle ɛtɛsile ninyɛndane nwo adenle kɛkala a. Ɛbanwu mɔɔ Baebolo ne ka ye wɔ edwɛkɛ ɛhye anwo la wɔ Tile 11 ne anu. Noko ɛbahola wɔanyia anwodozo kɛ Nyamenle kulo yɛ yɛɛ ɔnle kɛ yɛfa yɛ ngyegyelɛ nwo ɛzonle yɛto ɔ nwo zo ɛlɛ. Nɔhalɛ nu, ɔ ngomekye a ɔbahola yeali yɛ ngyegyelɛ nwo gyima a.—Ayezaya 33:2.
10. Duzu ati a yɛdie yɛdi kɛ Nyamenle bayɛ debie biala mɔɔ ɛtanevolɛma ɛzɛkye ye la boɛ a?
10 Nyamenle le nwuanzanwuanza. (Ayezaya 6:3) Debie biala mɔɔ ɔyɛ la anwo te yɛɛ ɔle kpalɛ. Yemɔti yɛbahola yɛava yɛ nwo yɛado ɔ nwo zo. Alesama ɛnle zɔ. Ɔyɛ a bɛyɛ ninyɛndane. Ɛhye ati, tumivolɛ mɔɔ di nɔhalɛ kpalɛ bɔbɔ la ɛnlɛ tumi mɔɔ ɔbava yeaziezie ninyɛne mɔɔ ɛtanevolɛma ɛzɛkye bɛ la kɔsɔɔti a. Nyamenle lɛ tumi tɛla awie biala. Ɔbahola yeayɛ debie biala mɔɔ ɛtanevolɛma ɛzɛkye ye la boɛ yɛɛ ɔbayɛ noko. Ɔbaye ɛtane kɔsɔɔti yeavi ɛkɛ bɔkɔɔ.—Kenga Edwɛndolɛ 37:9-11.
SAA MENLI ƐLƐNWU AMANEƐ A, KƐZI NYAMENLE TE NGANEƐ Ɛ?
11. Saa Nyamenle nwu kɛ ɛlɛnwu amaneɛ a, kɛzi ɔka ye ɛ?
11 Saa Nyamenle nwu mɔɔ ɛlɛsisi wɔ ewiade ne anu nee wɔ ɛbɛlabɔlɛ nu la a, kɛzi ɔka ye ɛ? Baebolo ne kilehile kɛ Nyamenle “kulo pɛlepɛlelilɛ.” (Edwɛndolɛ 37:28) Yemɔti ɔdwenle mɔɔ le kpalɛ la anwo yɛɛ ɛtanelilɛ mɔɔ ɛlɛkɔ zo la gyegye ye kpole. Saa menli ɛlɛnwu amaneɛ a, ɔyɛ ye nyane kpole. Baebolo ne se, mɔɔ ɛtaneyɛlɛ yile ewiade tɛkɛɛ wɔ tete ne la, “ɔyɛle ye nyane somaa.” (Mɔlebɛbo 6:5, 6) Nyamenle ɛtɛkakyile. (Malakae 3:6) Baebolo ne se Nyamenle dwenle ɛ nwo kpalɛ.—Kenga 1 Pita 5:7.
12, 13. (a) Duzu ati a yɛkulo awie mɔ na yɛdwenle bɛ nwo ɛ, na kɛzi amaneɛnwunlɛ mɔɔ ɛlɛkɔ zo wɔ ewiade ye anu la maa yɛte nganeɛ ɛ? (b) Duzu ati a yɛbahola yɛalie yɛali kɛ Nyamenle baye amaneɛnwunlɛ nee nzisi kɔsɔɔti avi ɛkɛ a?
12 Baebolo ne eza ka kɛ Nyamenle bɔle yɛ kɛ ye ɛsaso. (Mɔlebɛbo 1:26) Ɛhye kile kɛ Nyamenle vale subane kpalɛ mɔɔ ɔlɛ la bie bɔle yɛ. Yemɔti saa ɛnwu kɛ awie mɔ ɛlɛnwu amaneɛ a ɔgyegye wɔ a, ɔkile kɛ Nyamenle ɛdeɛ, ɔgyegye ye kpole kpalɛ! Kɛzi yɛnwu ɛhye ɛ?
13 Baebolo ne kilehile yɛ kɛ “Nyamenle le ɛhulolɛ.” (1 Dwɔn 4:8) Ɛhulolɛ anzɛɛ ɛlɔlɛ a Nyamenle fa yɛ debie biala a. Yemɔti yɛlɛ ɛlɔlɛ ɔluakɛ Nyamenle kulo menli. Dwenle ɛhye anwo nea: Saa ɛlɛ tumi ɛkola ɛye amaneɛnwunlɛ nee nzisi kɔsɔɔti ɛfi ɛkɛ a, anrɛɛ ɛbayɛ zɔ ɔ? Ye biala anu anrɛɛ ɛbayɛ ɔluakɛ ɛkulo menli. Na Nyamenle noko ɛ? Ɔlɛ tumi, yɛɛ kɛzi ɔkulo yɛ la ati, ɔbaye amaneɛnwunlɛ nee nzisi kɔsɔɔti yeavi ɛkɛ. Nyia anwodozo kɛ Nyamenle ɛwɔkɛ ne mɔ mɔɔ bɛha nwolɛ edwɛkɛ wɔ buluku ɛhye mɔlebɛbo la anu ko biala bara nu! Noko saa ɛbahola wɔalie ɛwɔkɛ ɛhye mɔ wɔali a, ɔwɔ kɛ ɛnwu Nyamenle anwo edwɛkɛ dɔɔnwo.
NYAMENLE KULO KƐ ƐNWU YE
14. Kɛ bɛfɛlɛ Nyamenle ɛ, na duzu ati a ɔwɔ kɛ yɛfa duma ne yɛdi gyima ɛ?
14 Saa ɛkpondɛ kɛ ɛfa awie agɔnwolɛ a, duzu a ɛdimoa ɛyɛ a? Ɛbɔ wɔ duma ɛkile ye. Asoo Nyamenle lɛ duma? Ɛzonlenlɛ ngakyile dɔɔnwo se bɛfɛlɛ ye Nyamenle anzɛɛ Awulae, noko ɛhye mɔ ɛnle aluma. Bɛle amodinli ala, kɛ mɔɔ “belemgbunli” anzɛɛ “maanle kpanyinli” le amodinli la. Nyamenle se ye duma a le Gyihova. Edwɛndolɛ 83:18 ka kɛ: “Maa bɛnwu kɛ ɛdawɔ ɛ ngomekye, mɔɔ wɔ duma a le [Gyihova] la a ɛle Anwuma Anwumanli ne mɔɔ sie azɛlɛ ye a.” Baebolo kɛlɛvoma vale Nyamenle duma ne lile gyima fane dɔɔnwo. Gyihova kpondɛ kɛ ɛnwu ye duma ne na ɛfa ɛdi gyima. Yebɔ ye duma yehile wɔ amaa wɔahola wɔayɛ ɔ gɔnwo.
15. Duma Gyihova ne abo kile duzu?
15 Nyamenle duma Gyihova ne ndelebɛbo kɔ moa. Ɔkile kɛ Nyamenle kola di ɛwɔkɛ biala mɔɔ ɔbabɔ la azo yɛɛ ɔkola ɔmaa ye bodane biala ba nu. Debie biala ɛnrɛhola ɛnrɛzi ye adenle. Gyihova angomekye a lɛ duma ɛhye a. *
16, 17. Duzu a ɛhye mɔ kile a? (a) “Nyamenle Bedevinli,” (b) “Damɛnlangoate Belemgbunli,” (d) “Bɔvolɛ.”
16 Kɛ mɔɔ yɛlimoale yɛgengale la, Edwɛndolɛ 83:18 ka Gyihova awo edwɛkɛ kɛ: ‘Ɛ ngomekye a ɛle Anwuma Anwumanli’ ne a. Eza Yekile 15:3 ka kɛ: “Awulae Nyamenle Bedevinli, wɔ nyɛleɛ yɛ ɛzulolɛ, ɔyɛ nwanwane! Damɛnlangoate Belemgbunli, wɔ ndenle le fɔɔnwo nee nɔhalɛ.” Duzu a amodinli “Nyamenle Bedevinli” ne kile a? Ɔkile kɛ Gyihova lɛ tumi tɛla awie biala mɔɔ wɔ ewiade la. Yɛɛ amodinli “Damɛnlangoate Belemgbunli” kile kɛ ɔde aze dahuu. Edwɛndolɛ 90:2 kilehile nuhua kɛ Gyihova wɔ ɛkɛ ne ɔvi tete ɔkɔdwu mekɛ mɔɔ ɛnlɛ awieleɛ. Asoo ɛhye ɛnyɛ nwanwane?
17 Gyihova angomekye a le Bɔvolɛ ne a. Yekile 4:11 ka kɛ: “Yɛ Awulae nee yɛ Nyamenle! Ɛfɛta anyunlunyia, enililɛ, nee tumi. Ɔluakɛ ɛdawɔ a ɛbɔle ninyɛne kɔsɔɔti a. Wɔ ɛhulolɛ zo yɛɛ ɛbɔle bɛ a. Wɔ ɛhulolɛ zo yɛɛ bɛwɔ ɛkɛ a.” Amgba, Gyihova a bɔle debie biala a—ɔvi anwumabɔvolɛ ne mɔ anwo zo ɔkɔdwu nwɔlɔra, mbakama nee fɛlɛ nwo zo!
ƐBAHOLA WƆAYƐ GYIHOVA AGƆNWO Ɔ?
18. Kɛmɔti a bie mɔ banyia adwenle kɛ bɛnrɛhola bɛnrɛyɛ Nyamenle agɔnwo ɛlɛ ɛ? Boni a Baebolo ne ka ye wɔ nwolɛ a?
18 Saa menli kenga Gyihova subane ngɛnlɛma ne mɔ anwo debie a, ɛzulolɛ ka bɛ na bɛka kɛ, ‘Nyamenle lɛ tumi kpole, ɔkpogya kpalɛ yɛɛ ɔwɔ moa moa, duzu ati a ɔwɔ kɛ ɔdwenle me nwo a?’ Noko asoo kɛ Nyamenle kpondɛ kɛ yɛte nganeɛ la ɛne? Kyɛkyɛ. Gyihova kpondɛ kɛ ɔbikye yɛ. Baebolo ne se “Nyamenle nee yɛ nuhua biala avinli ande biala.” (Gyima ne 17:27) Nyamenle kpondɛ kɛ ɛbikye ye na yebɔ ɛwɔkɛ kɛ ‘ɔbabikye wɔ.’—Gyemise 4:8.
19. (a) Kɛ ɔkɛyɛ na wɔayɛ Nyamenle agɔnwo ɛ? (b) Gyihova subane boni a ɛ nye die nwolɛ kpalɛ a?
19 Kɛ ɔkɛyɛ na wɔayɛ Nyamenle agɔnwo ɛ? Gyisɛse hanle kɛ: “Ngoane mɔɔ ɛnlɛ awieleɛ la a le kɛ bɛkɛnwu kɛ wɔmɔ a ɛle nɔhalɛ Nyamenle kokye ne a, na bɛkɛnwu Gyisɛse Kelaese, mɔɔ wɔzoa ye la.” (Dwɔn 17:3) Kɔ zo sukoa na ɛbanwu Gyihova nee Gyisɛse. Ɛhye bamaa wɔahola wɔanyia dahuu ngoane. Kɛ neazo la, yɛlimoa yɛzukoa kɛ “Nyamenle le ɛhulolɛ.” (1 Dwɔn 4:16) Noko eza ɔlɛ subane ngɛnlɛma dɔɔnwo. Baebolo ne ka kɛ Gyihova le ‘anwunvɔnezelɛ nee atiakunlukɛnlɛma, ɔnva ɛya mgbane mgbane, yɛɛ ɛhulolɛ kpundii nee nɔhalɛlilɛ ɛyi ye tɛkɛɛ.’ (Adendulɛ 34:6) Gyihova ‘le kpalɛ yɛɛ fakyɛ wɔ ye afoa.’ (Edwɛndolɛ 86:5) Gyihova si abotane yɛɛ ɔdi nɔhalɛ. (2 Pita 3:9; Hibuluma 10:23) Mekɛ mɔɔ ɛlɛkenga ɔ nwo edwɛkɛ wɔ Baebolo ne anu la, ɛbanwu ye subane ngɛnlɛma ne mɔ anwo ninyɛne dɔɔnwo.
20, 21. Kɛ ɔkɛyɛ na yɛabikye Nyamenle wɔ mekɛ mɔɔ yɛnnwu ye la ɛ?
20 Kɛ ɔkɛyɛ na wɔabikye Nyamenle wɔ mekɛ mɔɔ ɛnnwu ye la ɛ? (Dwɔn 1:18; 4:24; 1 Temɔte 1:17) Saa ɛkenga Gyihova anwo edwɛkɛ wɔ Baebolo ne anu a, ɛbanwu ye kɛ ɔle awie mɔɔ ɔwɔ ɛkɛ ne amgba. (Edwɛndolɛ 27:4; Wulomuma 1:20) Mekɛ mɔɔ ɛlɛsukoa Gyihova anwo ninyɛne dɔɔnwo la, ɛbahulo ye na eza wɔabikye ye kpalɛ.
21 Ɛbade ɔ bo kɛ Gyihova le yɛ Ze. (Mateyu 6:9) Ɔmaanle yɛ ngoane yɛɛ ɔkulo kɛ yɛnyia asetɛnla kpalɛ. Ɛhye a selɛ mɔɔ lɛ ɛlɔlɛ la kulo kɛ ɔ mra nyia a. (Edwɛndolɛ 36:9) Baebolo ne kilehile kɛ amgba ɛbahola wɔayɛ Gyihova agɔnwo. (Gyemise 2:23) Nea kɛzi ɔyɛ anyelielɛ a. Gyihova, anwuma nee aze Bɔvolɛ ne kulo kɛ ɛyɛ ɔ gɔnwo!
22. Saa awie mɔ kpondɛ kɛ ɛgyakyi Baebolo ne ɛzukoalɛ a, duzu a ɔwɔ kɛ ɛyɛ a?
22 Wɔannea a awie mɔ baha kɛ ɛgyakyi Baebolo ne ɛzukoalɛ. Bie a bɛsulo kɛ ɛbagyakyi asɔne mɔɔ ɛkɔ la. Noko mmamaa awie biala si wɔ adenle kɛ ɔnrɛmaa ɛnrɛyɛ Gyihova agɔnwo. Ɔle Agɔnwolɛ kpalɛ ɔtɛla agɔnwolɛ biala mɔɔ ɛbanyia la.
23, 24. (a) Kɛmɔti a ɔwɔ kɛ ɛkɔ zo ɛbiza kpuya ɛ? (b) Duzu a yɛbazuzu nwo wɔ tile bieko anu a?
23 Mekɛ mɔɔ ɛlɛsukoa Baebolo ne la, bie a ɛnrɛde ninyɛne bie mɔ abo. Mmase nyiane kɛ ɛbabiza nwolɛ kpuya anzɛɛ ɛbamaa bɛaboa wɔ. Gyisɛse hanle kɛ ɔwɔ kɛ yɛbɛlɛ yɛ nwo aze kɛ ngakula. (Mateyu 18:2-4) Ngakula biza edwɛkɛ dɔɔnwo. Na Nyamenle kulo kɛ ɛnwu mualɛ ne mɔ. Yemɔti sukoa Baebolo ne kpalɛ na nwu ye kɛ nɔhalɛ ne a ɛlɛsukoa la.—Kenga Gyima ne 17:11.
24 Adenle kpalɛ mɔɔ tɛla biala mɔɔ ɛbalua zo wɔazukoa Gyihova anwo debie la a le kɛ ɛbazukoa Baebolo ne. Wɔ tile bieko anu, yɛbanwu deɛmɔti Baebolo ne le ngakyile fi mbuluku mɔɔ ɛha anwo la.
^ ɛden. 15 Saa duma Gyihova ne ɛnle wɔ Baebolo ne anu anzɛɛ ɛkpondɛ Nyamenle duma ne nee kɛzi bɛbɔ ye la anwo edwɛkɛ dɔɔnwo a, yɛsɛlɛ wɔ nea Awieleɛ Edwɛkɛ 1.
dyu_Latn nso_Latn hau_Latn fon_Latn twi_Latn bam_Latn twi_Latn nus_Latn bam_Latn twi_Latn bam_Latn twi_Latn twi_Latn twi_Latn twi_Latn twi_Latn bam_Latn twi_Latn dyu_Latn twi_Latn twi_Latn twi_Latn twi_Latn twi_Latn bam_Latn twi_Latn dyu_Latn twi_Latn bam_Latn tsn_Latn bam_Latn mos_Latn twi_Latn twi_Latn fon_Latn twi_Latn twi_Latn twi_Latn bam_Latn kbp_Latn twi_Latn bam_Latn twi_Latn twi_Latn twi_Latn dyu_Latn ewe_Latn twi_Latn